Larisa Roxana Giurgiu (n. 5 ianuarie 2000, Cluj-Napoca), cunoscută profesional ca Roxen, este o cântăreață română. Ca artistă a casei de discuri Global Records, s-a remarcat prin colaborarea cu Sickotoy pe „You Don't Love Me” (2019), piesă care a ajuns pe locul 3 în Airplay 100 și a fost difuzată pe posturile de radio ale altor câteva țări. Roxen ar fi trebuit să reprezinte România la Concursul Muzical Eurovision 2020, dar acesta a fost amânat din cauza pandemiei de coronavirus. Ea a reprezentat România la Concursul Muzical Eurovision 2021, dar nu a reușit să se califice în finală.